钦定古今图书集成/历象汇编/岁功典/第033卷 > 《礼记》 > 月令
## 钦定古今图书集成/历象汇编/岁功典/第033卷 > 《礼记》 > 月令

季春之月，日在胃，昏七星中，旦牵牛中。其日甲乙，其
帝太皞，其神句芒，其虫鳞，其音角，律中姑洗，其数八，
其味酸，其臭膻，其祀户，祭先脾。

〈陈注〉胃宿在酉，大梁之次，姑洗辰，律长七寸九分寸之一。

“《桐始华》，田鼠化为鴽。”虹始见，萍始生。

〈陈注〉此记辰月之候。

天子居青阳右个，乘鸾路，驾仓龙，载青旗，衣青衣，服
仓玉，食麦与羊，其器疏以达。是月也，天子乃荐《鞠衣》
于先帝。

〈陈注〉《鞠衣》，衣色如鞠花之黄也。先帝先代木德之君，荐此衣于神坐，以祈蚕事。

命舟牧覆舟，五覆五反。乃告舟备具于天子焉。天子
始乘舟，荐鲔于寝庙，乃为麦祈实。

〈陈注〉《舟牧》，主乘舟之官，五覆五反，所以祥，视其罅漏倾侧之处也。因荐鲔，并祈麦实。

是月也，生气方盛，阳气发泄，句者毕出，萌者尽达，不
可以内。天子布德行惠，命有司发仓廪，赐贫穷，振乏
绝，开府库，出币帛，周天下。勉诸侯，聘名士，礼贤者。

〈陈注〉《不可以内》，言当施散恩惠，以顺生道之宣泄，不宜吝啬闭藏也。在内则命有司奉行，在外则勉诸侯奉行，皆天子之德惠也。

是月也，命司空曰：“时雨将降，下水上腾，循行国邑，周
视原野，修利堤防，道达沟渎，开通道路，毋有障塞。田猎罝罘，罗网毕翳，餧兽之药，毋出九门。”是月也，命野
虞毋伐桑柘。鸣鸠拂其羽，戴胜降于桑，具曲植籧筐。

〈陈注〉《野虞》，主田及山林之官。曲，薄也。植，槌也，所以架曲与籧筐者。

后妃齐戒，亲东乡躬桑。禁妇女毋观。省妇使以劝蚕
事。

〈陈注〉《毋观》：禁止妇女，使不得为容观之饰也。《省妇》，使减省其箴线缝制之事也。

蚕事既登，分茧称丝，效功以共。郊庙之服，毋有敢惰。

〈陈注〉“《称丝》效功”，以多寡为功之上下。

是月也，命工师令百工“审五库之量，金、铁、皮、革、筋、角、
齿、羽、箭、干、脂、胶、丹、漆，毋或不良。”百工咸理，监工日号，
“毋悖于时，毋或作为淫巧，以荡上心。”

〈陈注〉五库者，金铁为一库，皮革筋为一库，角齿为一库，羽箭干为一库，脂胶丹漆为一库。视诸物之善恶，皆有旧法，谓之“量。一”说多寡之数也。此时百工各理治其造作之事，工师监临之，每日号令，以二事为戒：一是造作器物，不得悖逆时序，二是不为淫巧。

是月之末，择吉日大合乐，天子乃帅三公九卿诸侯
大夫亲往视之。是月也，乃合累牛腾马，游牝于牧，牺
牲驹犊，举书其数。

〈陈注〉“春阳既盛，物皆产育。”合累系之牛，腾跃之马，使牡者就牝。

命国难。九门磔攘，以毕春气。

〈陈注〉“裂牲”谓之“磔”，除祸谓之“攘。”

《季春》行冬令，则寒气时发，草木皆肃，国有大恐。行夏
令，则民多疾疫，时雨不降，山陵不收。行秋令，则天多
沉阴，淫雨蚤降，兵革并起。

〈陈注〉“肃”者，枝叶减缩而急栗也。“不收”，谓无所成遂也。